Tarixçilər bəzi hallarda ərəb mənbələrinə əsaslanaraq bu adı sasanilərlə bağlayırlar. Mən bu gün Milli Məclisi əmin etmək istəyirəm, Azərbaycanın bu bölgəsi sasanilərdən çox qabaq ən qədim insan məskənlərindən biri idi. Şabranın da daxil olduğu ərazi massagetlərlə bağlı olaraq “Məskətdüz” adlanırdı. Eramızdan əvvəl V–IV əsrlərdə burada massagetlərin güclü dövləti olmuşdur. Kiri də burada məğlub etmişdilər. Tomiris də bu yerin hökmdarı olmuşdur. Ona görə də bu məsələyə təkcə Azərbaycanın Xəzər sahilləri ilə bağlı baxmaq doğru deyil. Sizi bu məsələyə geniş baxmağa çağırıram. Sabir türkləri ilə əlaqədar çox geniş ərazilərdə yer adları var. “Sabiran” adında Orta Asiyada bir neçə yer adları var. Azərbaycanın müxtəlif ərazilərində “Sabiran” və “Suranlar” kimi yer adları var. Mahmud Kaşqarinin “Divani-lüğət it-türk” əsərində məhz bununla əlaqədar olaraq “Sabiran” işlənir. Azərbaycanın Şirvan bölgəsi deyilən tarixi vilayətin adı buradan başlanır. Sabiran, Şabran, sonra Şirvan olaraq bütün Arazdan şimala qədər ərazi buraya aid edilir. Sabiranın paytaxtı həmin Şabran olub, sonradan paytaxt Şamaxıya köçürülüb. Buradakı tapıntıların hamısı eramızdan çox qabağa gedib çıxır. Ptolemeyin “Çoğrafi təlimnamə” əsərində bu ad başqa formada işlənilir.